
Koronavírus terjedésének előrejelzése internetes keresési adatok alapján a magyar régiókban

Kutatásom célja a koronavírus terjedésének előrejelzése, internetes keresési adatok alapján, a járvány különböző hullámaiban, magyarországi régiók szerint külön-külön csoportosítva. Az internetes keresési adatokat munkám során a Li, Liang, Li, Liu, Feng, és Shao (2020) szerzők által javasolt keresési kifejezésekből készített keresési index kompozíciósegítségével veszem figyelembe. Dolgozatomban az index kompozíció egy olyan változatát készítettem el, amely a magyarországi felhasználók körében legkeresettebb koronavírussal kapcsolatos internetes keresési kifejezésekből épül fel. A kutatás további célkitűzése a régiók közti predikciós minőségben tapasztalható eltérések szignifikanciájának vizsgálata.
Az elemzés során használt keresési volumenadatok a Google Trends-ről, a vármegyénkénti napi új koronavírus esetszám adatok az átlátszó.hu Koronamonitorjáról, a földrajzi kontrollváltozók a Központi Statisztikai Hivatal oldaláról származnak. A kutatás során külön modelleket hoztam létre az egyes régiók szerint. Budapestet Közép-Magyarország régiótól külön kezeltem. A keresési index kompozíció régiónkénti elkészítése után, annak kapcsolatát a régió napi új koronavírus esetszámaival a többváltozós idősorelemzés eszközeivel vizsgáltam. A dolgozatban alkalmazott statisztikai módszertanok a keresztkorrelációk, a Vektor Autoregresszív (VAR) modellek és a nem lineáris hatások vizsgálatára használt Általánosított additív modellek (GAM). A VAR modellek esetében Granger-okságot, illetve impulzus-válasz függvényeket (IVF) is vizsgáltam az egyes régióbeli hatások pontosabb felfedésére. A régiók közti eltérő becslési pontosságok vizsgálatához kiegészítésként felhasználtam a régiónkénti egy főre jutó GDP értékeket, mint földrajzi kontrollváltozót.
A főbb eredmények közül kiemelhető Budapest, mivel itt nem csak a keresési index kompozíció koronavírus esetszámokra gyakorolt késleltetett egyirányú hatása volt megfigyelhető (a várakozásoknak megfelelően), hanem fordított hatás is felfedezhető. Általánosságban megfigyelhető, hogy a fejlettebb (nagyobb egy főre jutó GDP-jű) régiókban jellemzően nagyobb pontossággal (szignifikánsabb) mértékben jelezhető előre az internetes keresési volumen segítségével a koronavírus napi új esetszámainak alakulása. A magyar és angol nyelvű szakirodalom általam jelenleg áttekintett része alapján, korábban ilyen elemzés magyarországi adatokra még nem készült, így a kutatás egyedülálló lehet hazai viszonylatban.



